CELEX: 32020D1345
Language: ro
Date: 2020-09-25 00:00:00
Title: Decizia de punere în aplicare (UE) 2020/1345 a Consiliului din 25 septembrie 2020 privind acordarea unui sprijin temporar Republicii Cehe în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

29.9.2020   
               
               
                  RO
               
               
                  Jurnalul Oficial al Uniunii Europene
               
               
                  L 314/17
               
            
         DECIZIA DE PUNERE ÎN APLICARE (UE) 2020/1345 A CONSILIULUI
         din 25 septembrie 2020
         privind acordarea unui sprijin temporar Republicii Cehe în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a pandemiei de COVID-19 (1), în special articolul 6 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     La 7 august 2020, Republica Cehă a solicitat asistență financiară din partea Uniunii în vederea completării eforturilor naționale de contracarare a impactului epidemiei de COVID-19 și pentru a răspunde la consecințele socioeconomice ale epidemiei resimțite de lucrători și de persoanele care desfășoară o activitate independentă.
                  
               
                     (2)
                  
                  
                     Se preconizează că epidemia de COVID-19 și măsurile extraordinare puse în aplicare de Republica Cehă pentru a limita propagarea virusului și impactul său socioeconomic și asupra sănătății vor avea consecințe dramatice asupra finanțelor publice. Previziunile Comisiei din primăvara anului 2020 preconizau că Republica Cehă urma să înregistreze un deficit public de 6,7 % și o datorie publică de 38,7 % din produsul intern brut (PIB) până la sfârșitul anului 2020. Conform previziunilor intermediare ale Comisiei din vara anului 2020, PIB-ul Republicii Cehe urma să scadă cu 7,8 % în 2020.
                  
               
                     (3)
                  
                  
                     Epidemia de COVID-19 a imobilizat o parte substanțială a forței de muncă din Republica Cehă. Acest lucru a dus la o creștere neprevăzută și semnificativă a cheltuielilor publice ale Republicii Cehe legate de schema de șomaj tehnic intitulată programul „Antivirus” (cu subprogramele sale opțiunea A și opțiunea B) și de unele măsuri similare care vizează costuri nesalariale ale forței de muncă (opțiunea C a programului „Antivirus”) sau de sprijinul acordat lucrătorilor care desfășoară o activitate independentă, după cum se arată la considerentele 4-8.
                  
               
                     (4)
                  
                  
                     Mai precis, „Rezoluția nr. 353 a Guvernului din 31 martie 2020”, astfel cum a fost modificată, a cărei bază legală este articolul 120 din „Legea nr. 435/2004 Coll. privind ocuparea forței de muncă”, astfel cum a fost modificată, care este menționată în solicitarea Republicii Cehe din 7 august 2020, au introdus opțiunile A și B ale programului „Antivirus”. Măsurile respective sunt concepute pentru a compensa parțial costurile salariale ale angajatorilor privați nevoiți să își suspende sau să își reducă în mod semnificativ activitatea economică ca o consecință directă a măsurilor luate de autorități (opțiunea A) sau în mod indirect ca urmare a efectelor economice negative ale pandemiei (opțiunea B), de exemplu în cazul angajaților care nu au posibilitatea de a lucra din cauza restricțiilor de călătorie. În cadrul opțiunii A, contribuția statului este furnizată pentru 80 % din salariile compensatorii plătite, dar nu mai mult de 39 000 CZK pe angajat pe lună. În cadrul opțiunii B, contribuția statului se ridică la 60 % din salariile compensatorii plătite, dar nu mai mult de 29 000 CZK pe angajat pe lună. Salariații care beneficiază de aceste măsuri nu pot fi concediați pe durata participării angajatorului la program. Măsurile au fost puse în aplicare în perioada 12 martie-31 octombrie 2020 (2).
                  
               
                     (5)
                  
                  
                     De asemenea, autoritățile au introdus opțiunea C a programului „Antivirus”, în baza „Legii nr. 300/2020 Coll.” și a „Legii nr. 187/2006 Coll.” (3), care sunt menționate în solicitarea Republicii Cehe din 7 august 2020. Aceasta reduce costurile nesalariale ale forței de muncă (de exemplu, contribuțiile la asigurările sociale plătite de angajator) ale întreprinderilor mici (cu până la 50 de angajați) care mențin locurile de muncă și masa salarială la un nivel de cel puțin 90 % din nivelul de la sfârșitul lunii martie 2020 și, respectiv, din luna martie 2020. Doar 90 % din cheltuielile totale aferente măsurii au fost solicitate pentru a se asigura corelarea asistenței cu cheltuielile care au menținut locurile de muncă. Baza de calcul este plafonată la 150 % din salariul mediu brut din Republica Cehă. Sprijinul poate fi acordat pentru o parte sau pentru întreaga perioadă cuprinsă între luna iunie și luna august 2020.
                  
               
                     (6)
                  
                  
                     Programul „Pětadvacítka”, introdus prin Legea nr. 159/2020 Coll.” (4), care este menționat în solicitarea Republicii Cehe din 7 august 2020, oferă persoanelor care desfășoară o activitate independentă o primă compensatorie în valoare de 500 CZK de persoană pe zi calendaristică în perioada de acordare a primelor pentru persoanele care au fost nevoite să-și suspende sau să-și reducă în mod semnificativ activitatea economică într-un mod care excede volatilitatea economică normală din cauza riscurilor pentru sănătatea publică a COVID-19 sau a măsurilor de criză luate de autoritățile publice. Programul se împarte în două perioade de acordare a primelor: din 12 martie în 30 aprilie 2020 și din 1 mai în 8 iunie 2020. Prima conpensatorie reprezintă încasări publice la care se renunță și care pot fi considerate, în aplicarea Regulamentului (UE) 2020/672, echivalente unor cheltuieli publice.
                  
               
                     (7)
                  
                  
                     Pe baza „Legii nr. 136/2020 Coll. (pentru securitate socială)” și a „Legii nr. 134/2020 Coll. (pentru securitate sanitară)”, care sunt menționate în solicitarea Republicii Cehe din 7 august 2020, autoritățile au introdus o scutire parțială de la plata contribuțiilor la asigurările sociale și de sănătate datorate de persoanele care desfășoară o activitate independentă și care își continuă activitatea în perioada acordării sprijinului. Statul își asumă plata contribuției corespunzătoare datorate în fiecare lună din martie până în august 2020. Suma care face obiectul scutirii este plafonată la un nivel prevăzut de lege.
                  
               
                     (8)
                  
                  
                     În fine, pe baza „Rezoluțiilor Guvernului nr. 262 din 19 martie 2020, nr. 311 din 26 martie, nr. 354 din 31 martie, nr. 514 din 4 mai și nr. 552 din 18 mai”, a articolului 14 din „Legea nr. 218/2000 Coll. privind normele bugetare”, astfel cum a fost modificată (pentru persoanele care desfășoară o activitate independentă în sectorul producției agricole și forestiere primare) și a articolului 3 litera (h) din „Legea nr. 47/2002 Coll., privind sprijinirea IMM-urilor” astfel cum a fost modificată, (pentru toate celelalte persoane care desfășoară o activitate independentă), menționate în solicitarea Republicii Cehe din 7 august 2020, autoritățile au introdus „alocația de îngrijire” pentru persoanele care desfășoară o activitate independentă. Respectiva măsură compensează pierderea de venituri suferită de persoanele care desfășoară o activitate independentă ca urmare a necesității de a avea grijă de copii sau de persoane dependente determinată de închiderea structurilor de îngrijire a copiilor și de asigurare a serviciilor de asistență socială. Valoarea zilnică a sprijinului este de 424 CZK pentru luna martie 2020 și de 500 CZK pentru perioada aprilie-iunie 2020. Sprijinul respectiv poate fi asigurat pentru o parte sau pentru întreaga perioadă dintre 12 martie și 30 iunie 2020.
                  
               
                     (9)
                  
                  
                     Republica Cehă îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Republica Cehă a furnizat Comisiei dovezi corespunzătoare conform cărora cheltuielile publice efective și planificate au crescut cu 2 940 446 745 EUR de la 1 februarie 2020, din cauza măsurilor naționale luate pentru contracararea efectelor socioeconomice ale epidemiei de COVID-19. Aceasta constituie o creștere neprevăzută și semnificativă deoarece noile măsuri acoperă o proporție semnificativă a întreprinderilor și a forței de muncă din Republica Cehă. Republica Cehă intenționează să finanțeze 940 446 745 EUR din suma majorată a cheltuielilor prin intermediul fondurilor Uniunii și al fondurilor proprii.
                  
               
                     (10)
                  
                  
                     Comisia a consultat Republica Cehă și a verificat creșterea neprevăzută și semnificativă a cheltuielilor efective și planificate legate direct de schemele de șomaj tehnic și de măsuri similare, menționate în solicitarea din 7 august 2020, în conformitate cu articolul 6 din Regulamentul (UE) 2020/672.
                  
               
                     (11)
                  
                  
                     Prin urmare, ar trebui acordată asistență financiară pentru a ajuta Republica Cehă să contracareze efectele socioeconomice ale perturbării economice grave cauzate de epidemia de COVID-19. Comisia ar trebui să adopte decizii privind scadențele, cu privire la valoarea și deblocarea ratelor și a tranșelor în strânsă cooperare cu autoritățile naționale.
                  
               
                     (12)
                  
                  
                     Prezenta decizie ar trebui să nu aducă atingere rezultatelor niciuneia dintre procedurile legate de denaturarea funcționării pieței interne care ar putea fi întreprinse, în special în temeiul articolelor 107 și 108 din tratat. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din tratat.
                  
               
                     (13)
                  
                  
                     Republica Cehă ar trebui să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Republica Cehă a executat cheltuielile respective.
                  
               
                     (14)
                  
                  
                     Decizia de a acorda asistență financiară a fost luată ținând seama de nevoile existente și preconizate ale Republicii Cehe, precum și de solicitările de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
                  
               ADOPTĂ PREZENTA DECIZIE:
         
            Articolul 1
            Republica Cehă îndeplinește condițiile stabilite la articolul 3 din Regulamentul (UE) 2020/672.
         
         
            Articolul 2
            
               (1)   Uniunea pune la dispoziția Republicii Cehe un împrumut de maximum 2 000 000 000 EUR. Împrumutul are o scadență medie de maximum 15 ani.
            
            
               (2)   Perioada de disponibilitate a asistenței financiare acordate prin prezenta decizie este de 18 luni începând din prima zi după data de la care prezenta decizie produce efecte.
            
            
               (3)   Asistența financiară din partea Uniunii este pusă de Comisie la dispoziția Republicii Cehe în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost plătite toate ratele.
            
            
               (4)   Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672.
            
            
               (5)   Republica Cehă suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare legată de împrumutul acordat în temeiul alineatului (1) de la prezentul articol.
            
            
               (6)   Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor.
            
         
         
            Articolul 3
            Republica Cehă poate finanța următoarele măsuri:
            
                        (a)
                     
                     
                        programul „Antivirus”, prevăzut în „Rezoluția nr. 353 a Guvernului din 31 martie 2020”, astfel cum a fost modificată, a cărei bază legală este articolul 120 din „Legea nr. 435/2004 Coll. privind ocuparea forței de muncă”, astfel cum a fost modificată;
                     
                  
                        (b)
                     
                     
                        opțiunea C a programului „Antivirus”, prevăzută în „Legea nr. 300/2020 Coll.”;
                     
                  
                        (c)
                     
                     
                        programul „Pětadvacítka”, prevăzut în „Legea nr. 159/2020 Coll.”;
                     
                  
                        (d)
                     
                     
                        scutirea parțială de la plata contribuțiilor sociale și a asigurărilor de sănătate a lucrătorilor care desfășoară o activitate independentă, prevăzută în „Legea nr. 136/2020 Coll.” (pentru securitate socială) și în „Legea nr. 134/2020 Coll.” (pentru securitate sanitară);
                     
                  
                        (e)
                     
                     
                        „alocația de îngrijire” pentru persoanele care desfășoară o activitate independentă, prevăzută în „Rezoluțiile Guvernului nr. 262 din 19 martie 2020, nr. 311 din 26 martie, nr. 354 din 31 martie, nr. 514 din 4 mai și nr. 552 din 18 mai”, la articolul 14 din „Legea nr. 218/2000 Coll. privind normele bugetare”, astfel cum a fost modificată (pentru persoanele care desfășoară o activitate independentă în sectorul producției agricole și forestiere primare) și la articolul 3 litera (h) din „Legea nr. 47/2002 Coll. privind sprijinirea IMM-urilor”, astfel cum a fost modificată, (pentru toate celelalte persoane care desfășoară o activitate independentă).
                     
                  
         
            Articolul 4
            Republica Cehă informează Comisia, până la 30 martie 2021 și, ulterior, la fiecare șase luni, cu privire la execuția cheltuielilor publice prevăzute, până când cheltuielile publice prevăzute respective au fost executate integral.
         
         
            Articolul 5
            Prezenta decizie se adresează Republicii Cehe.
            Prezenta decizie produce efecte la data notificării destinatarului acesteia.
         
         
            Articolul 6
            Prezenta decizie se publică în Jurnalul Oficial al Uniunii Europene.
         
         
            Adoptată la Bruxelles, 25 septembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  JO L 159, 20.5.2020, p. 1.
         
            (2)  Cu toate acestea, numai cheltuielile publice pentru sprijinul referitor la perioada care se încheie la 31 august 2020 au fost incluse în solicitarea din 7 august 2020 menționată în considerentul 1.
         
            (3)  Legea nr. 300/2020 Coll. privind scutirea de la plata cotizațiilor de securitate socială și a contribuțiilor la politica publică pentru ocuparea forței de muncă de către unii angajatori în calitate de contribuabili în legătură cu măsurile de urgență adoptate în cursul epidemiei din 2020 și de modificare a Legii nr. 187/2006 Coll. privind asigurările de sănătate, astfel cum a fost modificată.
         
            (4)  Legea nr. 159/2020 Coll. privind o primă de compensare aferentă măsurilor de criză legate de incidența SARS CoV-2, astfel cum a fost modificată.